Notum sit presentibus et futuris quod mercatum illud annuale in nativitate sancti Johannis Baptiste, laude et assensu domni Jarentonis, Abbatis Divionensis et monachorum Divionensium, primitus est institutum. Et quia terra illa in qua mercatum illud teneri institutum est juris ecclesie sancti Benigni, et dies in quibus mercatum deducendum erat nichilominus ad jus ipsius sancti pertinebant, concessit Hugo, Dux Burgundie, qui mercatum illud instituerat, ut de omnibus redditibus qui ex mercato illo in posterum pervenirent medietas esset sancti Benigni et monachorum sibi servientium, excepta justicia quam sub suo jure edificaverunt. Instituit etiam idem Dux ne qualibet occasione mercatum illud a loco in quo primo statutum erat sine laude et assensu monachorum removeretur. Hoc autem factum est laude et testimonio nobilium virorum domni scilicet Roberti, Episcopi Lingonensis, qui omnes sub anathematis vinculo posuit qui de his aliquam torturam sancto Benigno inferrent; Walonis, canonici; Arnulfi, canonici; Tecelini Sauri; Milonis de Froleys; Widrici militis; Waleranni; Hugonis, prepositi; Euvrardi, filii Widonis mariscalci; Duranni maioris; Vuidonis, filii Alcherii. Et ut hoc in posterum firmum et stabile foret, percepit Dux cartam inde fieri et sigillo suo signari.